
Lugupeetud õiguskantsler Ülle Madise

Pöördun Teie poole taotlusega kontrollida Riigikogu valimise seaduse (RKVS) § 31 lõike 2 põhiseaduspärasust, mis sätestab valimiskautsjoni suuruseks ühe kuu töötasu alammäära iga kandidaadi kohta. Palun hinnata antud normi kooskõla Eesti Vabariigi põhiseaduse §-ga 60 (valimiste ühetaolisuse põhimõte) ja §-ga 48 (õigus koonduda erakondadesse), pidades silmas lähenevaid 2027. aasta Riigikogu valimisi.

Avalduse põhjendused ja juriidilised argumendid:

1. Ebaproportsionaalne finantsbarjäär ja alternatiivide puudumine 
RKVS kohaselt on erakondadel ja üksikkandidaatidel kohustus tasuda iga nimekirja kantud isiku eest kautsjon, mis on seotud töötasu alammääraga. Täisnimekirja (125 kandidaati) väljaapanek 2027. aasta valimistel nõuab erakonnalt enam kui 100 000 euro suurust finantsilist tagatist. Kuigi valimiskautsjoni eesmärk on vältida nn "pühapäevakandidaatide" tulva on legitiimne, on selle praegune suurus muutunud proportsioonituks barjääriks. Eesti õigusruum ei paku rahalisele kautsjonile mitte mingeid mitterahalisi alternatiive (nt toetusallkirjade kogumine), mis on Euroopa demokraatlikus praktikas tavapärane.

2. Poliitilise konkurentsi ja ühetaolisuse riive 
Praegune kautsjonisüsteem rikub sisuliselt valimiste ühetaolisuse põhimõtet (PS § 60), kuna seab riigieelarvelist toetust saavad parlamendierakonnad ja uued või väiksemad erakonnad ilmselgelt ebavõrdsesse seisu. Parlamendierakonnad tasuvad kautsjonid maksumaksja raha (riikliku eraldise) eest. Erakonnad, kes riigitoetust ei saa, peavad selle hiiglasliku summa koguma eraannetustest või liikmetasudest. Süsteem toimib seega parlamendiväliste erakondade karistamisena ja kaitseb kunstlikult olemasolevat poliitilist eliiti.

3. Euroopa õigusruumi arengud ja rahvusvahelised suunised 
Euroopa Kohtu kohtujurist Tamara Ćapeta asus hiljutises asjas C-438/24 (Erakond Eestimaa Rohelised vs. Vabariigi Valimiskomisjon) seisukohale, et Eesti kautsjonisüsteemi proportsioonitus ja alternatiivide puudumine rikuvad Euroopa Liidu põhiõiguste harta artiklit 39. Kuigi kõnealune asi puudutas Euroopa Parlamendi valimisi, on juriidiline loogika täielikult üle kantav Riigikogu valimistele. Samuti on Euroopa Julgeoleku- ja Koostööorganisatsioon (OSCE/ODIHR) oma raportites korduvalt rõhutanud, et Eesti peab kandideerimistingimusi leevendama, kuna rahaline filter pärsib poliitilist konkurentsi. Antud kaasusele on vastust Euroopa Kohtult oodata juba lähiajal.

Kokkuvõte ja taotlus

Kuna 2027. aasta Riigikogu valimiste eelootel on erakondadel käimas nimekirjade koostamine ja eelarvete planeerimine, on riive uute tulijate põhiõigustele akuutne ja reaalne. Rahalise võimekuse seadmine kandideerimisõiguse eeltingimuseks de facto tühistab vähemkindlustatud kodanike ja väiksemate poliitiliste ühenduste põhiseaduslikud õigused. Seda enam et meie seadusandlus reguleerib ka erakondade asutamist (500 liikme olemasolu) ja oht „pühapäevakandidaatide“ tulevas on ebapädev.

Lähtudes eeltoodust, palun Teil:
1. Analüüsida Riigikogu valimise seaduses sätestatud valimiskautsjoni määra ja alternatiivide puudumise vastavust põhiseadusele.
2. Teha Riigikogule ettepanek viia Riigikogu valimise seadus enne 2027. aasta valimisi põhiseadusega kooskõlla, vähendades kautsjonit või luues sellele alternatiivsed, mitterahalised tingimused.

